ธปท.เตือนรัฐบาลใหม่อย่ากระตุ้นศก.มาก
ธปท.เตือนรัฐบาลใหม่อย่ากระตุ้นเศรษฐกิจมากนัก ควรจัดทำงบประมาณปี 55 ขาดดุลไม่เกินกรอบ 3.5 แสนล้าน
30 มิ.ย. 2554

ธปท.เตือนรัฐบาลใหม่อย่ากระตุ้นเศรษฐกิจมากนัก ควรจัดทำงบประมาณปี 55 ขาดดุลไม่เกินกรอบ 3.5 แสนล้าน
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวว่า อยากให้รัฐบาลใหม่ที่เข้ามาบริหารประเทศไม่ว่าจะเป็นฝ่ายไหน ก็ไม่อยากให้ดำเนินนโยบายการคลัง เพื่อกระตุ้นเศรษฐกิจในช่วงนี้มากนัก การจัดงบประมาณปี 2555 ไม่ควรจัดงบขาดดุลเกินกรอบที่วางไว้ 3.5 แสนล้านบาท ซึ่งเป็นการจัดงบขาดดุลที่ลดลงจากปี 2554 ที่ขาดดุล 4.2 แสนล้านบาท เพราะสถานการณ์เศรษฐกิจในปัจจุบันไม่จำเป็นต้องไปกระตุ้นมากนัก เพราะมีความเสี่ยงด้านเงินเฟ้อสูงอยู่แล้ว
"ในตอนนี้ไม่สมควรกระตุ้นเศรษฐกิจมาก เพราะเป็นการไปส่งสัญญาณให้ตลาดการเงิน ไม่เหมาะสม เพราะตลาดการเงินจะคาดการณ์เงินเฟ้อไปในทางที่สูงขึ้น อาจจะกลายเป็นความเสี่ยงต่อเสถียรภาพเศรษฐกิจได้ จากตอนนี้เงินเฟ้อก็เป้นปัจจัยเสี่ยงอยู่แล้ว"นายประสารกล่าว